钦定古今图书集成/理学汇编/文学典/第084卷 > 刘澄
## 钦定古今图书集成/理学汇编/文学典/第084卷 > 刘澄

按《江西通志》：“澄字定伯，泰和人，邦美从子也。身长五
尺，独坚壮耐寒暑，须发如漆。为诗旷达，类晋宋间人。
善谈名理辨者，虽素有口于澄，莫能置诘。意有所至，
辄于诗发之，嘲味赏笑，兴出物外，使人讽念不忘。饮
酒可一二斗，酒酣浩歌，响振林木间。或投冠袒裼，旁
若无人；或鼻息雷鸣，径卧坐上。”与文丞相友善，一日
过丞相，极论当时事，抑扬不少挫。诘旦，无疾而终，丞
相哭之，三日不能止。